ЫпэрапшIэу къэIогъэн фаер ЗекIогъум иIофшIагъэ орфографие комиссием пшъэрылъэу иIэм зэрэтемыфэрэр ары: Iэшъхьэмафэм иорфографие ЗекIогъур еIэзэжьрэп, зэрехъокIы нахь. Шапхъэхэр ыгъэуцухэ зэхъум Iэшъхьэмафэр къызыпкъырыкIыгъэр адыгэ литературабзэм кIэмгуе диалектыр ылъапсэу зэрэщытыр ары. ЗекIогъум литературабзэм ылъапсэу ыубытырэр бжъэдыгъу ыкIи кIэмгуе диалектхэр арых. ЗэрэхъурэмкIэ, ЗекIогъум ипроект утегущыIэным ыпэкIэ литературнэ лъапсэмкIэ узэнэкъокъуным иIоф къэуцу. Ар – зы. ЯтIонэрэр. ЗекIогъу Уцужьыкъо ипроект альтернативэу щытын ылъэкIыщтэп, сыда пIомэ кафедрэм ипроект зыщыIэр илъэс 20 хъугъэу ыкIи орфографие комиссием щэуцугъо зештэхэ ужым ар къыхаутыгъ. ЕтIани а проектым орфографие комиссиер тегущыIагъэп. Хабзэу зэрэщытымкIэ, орфографие комиссием унашъо ымышIэу проектыр газетым къыхиутын фитыгъэп.